जीतपुरसिमरा गोल्डकप : एनआरटी फाइनलमा
सिमरा रंगशालामा जारी जीतपुरसिमरा गोल्डकप प्रतियोगिताअन्तर्गत बुधबार भएको पहिलो सेमिफाइनल खेलमा आयोजक जनजागृतिलाई ३–२ ले पराजित गर्दै एनआरटी फाइनलमा प्रवेश गरेको छ ।
बारा — सिमरा रंगशालामा जारी जीतपुरसिमरा गोल्डकप प्रतियोगिताअन्तर्गत बुधबार भएको पहिलो सेमिफाइनल खेलमा आयोजक जनजागृतिलाई ३–२ ले पराजित गर्दै एनआरटी फाइनलमा प्रवेश गरेको छ ।सातौं दिनको खेलमा एनआरटीलाई उपाधी नजिक पुर्‍याउन स्टेफन समिरले दुई र मेसुके ओलोमाईले एक गोल गरे, जसले एनआरटी टीम फाइनलको सौभाग्य पायो । आयोजकका लागि भने आयुश घलान र एलन थापाले समान एक/एक गोलमा मात्र सिमित रहेकाले आयोजक उपाधि होडमा परेन, पराजित भएर फाइनल प्रवेशको मौका गुमायो ।पाँचौ संस्करणको विजेतासमेत रहेको आयोजकले खेलको सुरुवातमै बनाएको केही अवसर गुमाउन पुग्दा खेलमा एनआरटी हाबी हुन पुगेको थियो । खेलको १२औं मिनेटमा आयोजकका मोहित गुरुङले टिमका लागि गोल गर्ने उत्कृष्ट अवसर गुमाएका थिए । सकल रेग्मीको क्रस बलमा डोनाले मिलाएको पासलाई मोहितले आकर्षक प्रहार गर्न सकेनन् । उनको प्रहार एनआरटीका गोलरक्षक प्रदीप भण्डारीले बचाउ गरे ।मोहितले खेलको २०औं मिनेटमा अर्को अवसर खेर फाले । आयुश घलानले मिलाएको पासलाई मोहितले पोष्टको दिशा दिन सकेनन् । उनको प्रहार एआरटीका गोलरक्षक प्रदीपले नियन्त्रणमा लिए । यता एनआरटीले पनि पहिलो हाफमा केही अवसर खेल फाल्यो । खेलको २६औं मिनेटमा रञ्जन विष्टले डिबक्स भित्र पाएको बल नियन्त्रणमा लिन सकेनन् । दर्शन गुरुङले मिलाएको आकर्षक अवसरलाई रञ्जनले सदुपयोग गर्न चुकेका थिए ।खेलको ३१औं मिनेटमा एनआरटीले आयोजकविरुद्ध अग्रता लियो । रञ्जन बिष्टले मिलाएको पासलाई स्टेफन समिरले गोल गर्दै टिमलाई अग्रता दिलाएका दिलाएका थिए । उनको गोलसँगै एनआरटीले पहिलो हाफ आफ्नो पक्षमा पारेको थियो । खेलमा १–० ले पछि परेपछि दबाबमा देखिएको आयोजक दोस्रो हाफको सुरुवातदेखि दबाबबाट मुक्त हुन खोजेको देखिन्थ्यो ।आयोजकका प्रशिक्षक सोनु क्षेत्रीले भने एनआरटीविरुद्ध रणनीति परिवर्तन गर्न आफ्नो खेलाडीलाई निर्देशन गरिरहेका थिए । बलियो एनआरटीविरुद्ध आयोजकले खेलको ६५औं मिनेटमा बराबरी गोल फर्कायो । मोहित गुरुङको क्रस बललाई सदुपयोग गर्दै आयुश घलानले हेडमार्फत खेल १–१ को स्थितीमा पुर्‍याएका थिए ।आयुशले खेल बराबरीमा ल्याएपछि दर्शकहरु हौसिएका थिए । आयोजकले गोल फर्काएपछि खेल रोमाञ्चक बन्न पुगेको थियो । आयुशको गोलले खेलमा फर्किएको आयोजक एनआरटीविरुद्ध आक्रामक बन्न पुग्यो । खेलमा लगातार अवसर सिर्जना गरेपनि आयोजकको फिनिसिङ पक्ष भने प्रशंशनीय थिएन ।आक्रामक आयोजकलाई रोक्न सफल एनआरटीले खेल सकिन पाँच मिनेट बाँकी रहदा दुई गोल गर्दै जीत सहज बनाएको थियो । आयोजकको रक्षापंक्ती अल्मलिएको फाईदा उठाउँदै खेलको ८५औं मिनेटमा मेसुकेले गोल गरे । लगत्तै खेलको ८७औं मिनेटमा स्टेफन समिरले टिमका लागि तेस्रो र व्यक्तिगत दोस्रो गोल गर्दै खेल ३–१ को स्थितीमा पुर्‍याए ।अन्तिम समयमा लगातार गोलको सामना गरेका आयोजक टोली स्तब्ध देखियो । खेलको ईन्जुरी समयमा एलन थापाले गोल गरेपनि टिमलाई अग्रता दिलाउन सकेनन् । डिबक्सबाहिरबाट एलनले प्रहार गरेको बलले सिधैं जाली चुमेको थियो ।इन्जुरी समयमा आयोजक १० खेलाडीमा सिमित बन्न पुगेको थियो । आयोजकबाट खेलेका स्टार खेलाडी डोना थापाले इन्जुरी समयमा रातो कार्ड खाँदै मैदानबाट बाहिरिएका थिए । वादविवाद गरेको भन्दै रेफ्री नविन्द्र महर्जनले डोनालाई बाध्य भएर रातो कार्ड देखाएका थिए ।एनआरटीको जितमा महत्वपूर्ण दुई गोल गरेका स्टेफन समिर खेलको म्यान अफ दि म्याच घोषित भए । प्रतियोगिताअन्तर्गत विहिवार विभागिय टीम एपीएफ क्लब र वाग्मती युवा क्लबबीच दोस्रो सेमिफाइनल हुनेछ ।